**LES PRIMERES CIVILITZACIONS: MESOPOTÀMIA I EGIPTE**

**1. Mesopotàmia, terra entre dos rius**

• La primera civilització urbana va néixer a la Baixa Mesopotàmia el IV mil·lenni a.C.:   
– Eren **ciutats Estat** governades per monarques que se servien de funcionaris i sacerdots.  
– La riquesa d'aquestes ciutats es basà en l'agricultura, molt productiva pel control que tenien de les aigües del Tigris. Per això la majoria dels habitants eren agricultors i pastors, i també hi havia artesans i comerciants.

• A Mesopotàmia hi van sorgir també les primeres formes d'escriptura (**cuneïforme**) i es redactaren les primeres lleis escrites (**Codi d'Hammurabi**).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2. L’art mesopotàmic**

• Les dues grans construccions de les ciutats mesopotàmiques van ser el **palau** i el **ziggurat**.   
Els edificis es construïen amb maons de tova recoberts de betum i de ceràmica vidriada de colors brillants.   
Les dues aportacions principals de l'arquitectura mesopotàmica van ser l'ús de l'arc i la volta, que oferien grans possibilitats constructives.

• En **escultura** destaquen aquestes representacions:   
– Les estatuetes d'orants.   
– Les estàtues del rei Gudea de Lagaix, que van servir de model a d'altres.   
– Els relleus que representaven figures humanes o animals monstruosos i que decoraven els murs.   
– Les esteles on s'esculpien escenes de victòries militars i caceres.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3. Egipte, el Nil i el desert**

• Egipte és una zona molt àrida travessada pel Nil, un riu cabalós que el divideix en **dues zones**: el Baix Egipte, corresponent a la desembocadura, i l'Alt Egipte, una zona dominada pel desert.

• Les **crescudes** del Nil van permetre el sorgiment d'una gran civilització agrícola, tot i que va caldre:   
– Construir dics i canals per controlar les crescudes del riu i aprofitar-ne els beneficis.   
– Desenvolupar el càlcul, la geometria i establir un calendari.   
El Nil també es va convertir en la gran **via de comunicació** d'Egipte.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4. L’Egipte dels faraons**

• El faraó Narmer, cap al 3000 a.C., unificà l'Alt i el Baix Egipte i es va proclamar senyor d'Egipte.

• El **faraó** tenia un poder absolut i era considerat un déu:   
– Garantia l'ordre i la justícia.   
– Controlava la irrigació i el comerç exterior.   
– Era el cap suprem de l'exèrcit, que a més el preservava de revoltes internes.

• Els altres grups socials privilegiats, que tenien la majoria de les terres conreables, eren:   
– **Alts funcionaris**, que governaven amb el faraó.   
– **Sacerdots**, que dirigien els ritus religiosos.   
– **Escribes**, que dominaven el càlcul i l'escriptura.

• Pagesos, artesans i petits comerciants constituïen el **poble d'Egipte**. Tot i que en nombre reduït, també hi havia **esclaus**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**5. La religió egípcia**

• La religió egípcia era **politeista**: el déu més popular era Ra (déu del sol), també hi havia Osiris (déu dels morts), Isis (deessa de la fertilitat), Horus (déu de la guerra) i Thot (déu de la saviesa), entre d'altres.

• Els déus habitaven als temples i els sacerdots s'encarregaven del **culte** (obsequiar-los amb ofrenes, treure les estàtues en processó...).

• La religió egípcia prometia una vida després de la mort (**vida d'ultratomba**), però per arribar-hi s'havia de momificar el cadàver i superar el Judici d'Osiris.   
Els egipcis eren molt supersticiosos i creien que les figures que es col·locaven a les tombes prenien vida al més enllà, per això posaven estatuetes als seus difunts i pintaven les tombes.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**6. El temple, residència dels déus**

• L'**arquitectura** egípcia tenia les característiques següents:   
– Seguia unes regles fixes i els artistes havien de reproduir els mateixos models.   
– Era arquitravada i no utilitzava l'arc ni la volta.   
– Tendia al **monumentalisme**; les grans construccions van ser els temples i les tombes, construïdes amb pedra i decorades amb gravats, escultures i pintures.

• Tots els **temples** tenien una estructura semblant; estaven emmurallats i tenien parts diferents:   
– El santuari, on es guardava l'estàtua del déu; només el faraó i els sacerdots hi tenien accés.   
– La sala hipòstila, on els nobles hi tenien accés.   
– El pati porticat, que era l'únic lloc on podia entrar el poble, en els dies de processó.   
– L'avinguda de les esfinx i la porta monumental, per on s'entrava al conjunt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**7. Les tombes egípcies**

• Les tombes eren molt importants per a les creences dels egipcis perquè representaven la garantia de l'accés del difunt a la **vida d'ultratomba**.

• Només els faraons i els grans dignataris van poder construir-se grans tombes. Les classes baixes eren enterrades a la sorra del desert.

• A Egipte hi havia diversos tipus de tombes:   
– Les primeres van ser les **mastabes**, unes construccions rectangulars senzilles i de poca altura.   
– De la superposició de mastabes sorgiren les **piràmides**.   
– La por dels saqueigs portà a la construcció d'**hipogeus**, que eren cambres funeràries enterrades sota terra decorades amb molt de luxe.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_